Tomáš, Erik, poslanec NR SR (2020-10-20):
Vážený pán predsedajúci, pán minister, kolegovia, kolegyne, vážený pán minister, je naozaj hanebné, že rušíte 13. dôchodok. Ale toto je vaša hanba. Hanba vaša, hanba hnutia SME RODINA a hanba celej vlády. Čo je však ešte cynickejšie alebo cynické, že vy sa tým dôchodcom rovno vysmievate do tváre, a to tým, že napriek tomu, že rušíte 13. dôchodok, ich idete presviedčať názvom svojho zákona o tom, že 13. dôchodok vraj zavádzate. Tak sa na to pozrime, či toto je 13. dôchodok, resp. ako vyzerá vo vašom podaní 13. dôchodok. Po prvé. Sám vo vlastnom zákone niekoľkokrát priznávate, že 13. dôchodok rušíte. Je tam niekoľkokrát citovaná veta: „Ruší sa 13. dôchodok.“ Po druhé. Sám vo svojom zákone priznávate, že nejde o financie z dôchodkového zabezpečenia sociálneho, ale len o akúsi sociálnu dávku. Áno, takto si ty, vy, vážite našich seniorov, ktorí tu budovali tento štát, že im namiesto 13. dôchodku dávate obyčajnú sociálnu dávku. Pán minister, každý dôchodca si vie zrátať, aký je rozdiel medzi 460 eur a maximálne 300 eur, resp. 50 eur, čo je minimálna sadzba tej vašej sociálnej dávky. Ešte aj tých 300 eur od vás dostane minimum dôchodcov, asi 16- alebo 17-tisíc z celkového počtu 1,4 mil. dôchodcov. Aj tá vaša najvyššia sadzba 300 eur ani len nedosahuje výšku minimálneho dôchodku. Tak o čom to tu, pán minister, hovoríte, o akom, prepánajána, 13. dôchodku? Opakujem, dávate dôchodcom sociálnu dávku, a nie 13. dôchodok. Celkovo na dôchodcoch, resp. na 13. dôchodku šetríte 282 mil. eur, a je mi ľúto, opakujem, že sa takto správate k ľuďom, ktorí tu celý čas budovali tento štát. A aj tu musím, pán minister, povedať, že opäť ste vy konkrétne, vy osobne, pán Kollár a celé hnutie SME RODINA oklamali týchto dôchodcov a voličov ako takých, pretože vy, pán minister, pán Kollár, ako aj celé hnutie SME RODINA hlasovali za 13. dôchodok. Pán minister, tu je vaše svedomie na tomto papier, tu je to zaznamenané. (Rečník zobral do ruky list papiera, ukazujúc ho plénu.) A teraz v rozpore so svojím hlasovaním, v rozpore, opakujem, s tým, čo ste hovorili pred voľbami, že nesiahnete na sociálne opatrenia z dielne predchádzajúcich vlád, konáte ako minister. Už to povedali raz odborári pri inej téme, že vy nie ste minister práce sociálnych vecí a rodiny, ale vy ste minister antisociálnych vecí. Bohužiaľ, to sa na vás hodí. A ja som to už niekde povedal, pán Kaník mal prezývku, že je sociálny netvor. Ja nebudem používať osobné výrazy, ja to nemám rád, ale naozaj sa týmto svojím konaním, a nielen pri 13. dôchodku, ale, opakujem, aj pri minimálnej mzde, aj pri dôchodkovom strope, aj pri minimálnej penzii, aj pri obedoch zadarmo k nemu a k tejto prezývke výrazne približujete. Pán minister, keď už sme hovorili o volebnom podvode a vaši kolegovia tu niečo tárali o tom, že v štátnom rozpočte na to neboli peniaze, tak sa teda odpichnem od tých ich tvrdení k ďalšiemu podvodu, ktorý sa tu chystá. Totiž váš predseda vášho hnutia povedal, že tento rok to síce bude len 300 mil. eur, teda 307 mil. eur, aby som bol presný, ale o rok už, vážení dôchodcovia, tento váš 13. dôchodok zvýšime o ďalších 100 mil. eur. To povedal pán Kollár. A opäť, tak ako pred voľbami, aj teraz klame, pretože v návrhu štátneho rozpočtu, ktorý ctená vláda predstavila verejnosti, nie je tých 100 mil. navyše na budúci rok na 13. dôchodok. Nie je. Takže kto tu klame? Kto má a kto nemá peniaze? To naozaj musíte tým dôchodcom brať? To naozaj musíte tým nízkopríjmovým občanom brať potom tú minimálnu mzdu, o ktorej som hovoril pred chvíľou? Oklamali ste voličov, oklamali ste dôchodcov, tu sú dôkazy. Opakujem, tu je ten papier, tu je vaše svedomie, pán minister. (Rečník zobral do ruky list papiera, ukazujúc ho plénu.) Takže keďže tento antisociálny masaker sa asi dnes naozaj podarí dovŕšiť, ja chcem opäť zopakovať aj z tohto miesta, pán minister, že my nemáme inú možnosť v strane HLAS – sociálna demokracia, len takú, že navrhneme alebo podpíšeme sa pod návrh na vaše odvolanie. Ďakujem pekne.